CELEX: 32018D0202(01)
Language: el
Date: 2018-01-30 00:00:00
Title: Απόφαση της Επιτροπής, της 30ής Ιανουαρίου 2018, για τη σύσταση του Στρατηγικού φόρουμ για Σημαντικά σχέδια Κοινού Ευρωπαϊκού Ενδιαφέροντος

2.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 39/3
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 30ής Ιανουαρίου 2018
   για τη σύσταση του Στρατηγικού φόρουμ για Σημαντικά σχέδια Κοινού Ευρωπαϊκού Ενδιαφέροντος
   (2018/C 39/03)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Το άρθρο 173 της Συνθήκης αναθέτει στην Ένωση και στα κράτη μέλη το καθήκον να μεριμνούν για να εξασφαλίζουν την ύπαρξη των αναγκαίων προϋποθέσεων για την ανταγωνιστικότητα της βιομηχανίας της Ένωσης.
            
         
               (2)
            
            
               Σύμφωνα με το άρθρο 107 παράγραφος 3 στοιχείο β) της Συνθήκης, οι ενισχύσεις για την προώθηση σημαντικών σχεδίων κοινού ευρωπαϊκού ενδιαφέροντος δύνανται να θεωρηθούν ότι συμβιβάζονται με την κοινή αγορά.
            
         
               (3)
            
            
               Μια επιτυχής βιομηχανική στρατηγική θα πρέπει να αξιοποιεί τα πλεονεκτήματα και το ενεργητικό της Ευρώπης στις στρατηγικές αξιακές αλυσίδες στις νέες τεχνολογίες, κάτι που συχνά απαιτεί την ανάληψη κοινών, καλά συντονισμένων προσπαθειών και την πραγματοποίηση επενδύσεων από τις δημόσιες αρχές και τις βιομηχανίες περισσότερων κρατών μελών.
            
         
               (4)
            
            
               Απαιτείται μια πιο προδραστική προσέγγιση με τα κράτη μέλη και τη βιομηχανία ώστε να προχωρήσουν τα σημαντικά σχέδια κοινού ευρωπαϊκού ενδιαφέροντος (ΣΕΚΕΕ) (1), που μπορούν να διαδραματίσουν ζωτικό ρόλο για την προώθηση πολιτικών και δράσεων σε βασικούς τομείς για την οικονομική ανάπτυξη.
            
         
               (5)
            
            
               Στην ανακοίνωση της Επιτροπής με τίτλο «Επενδύοντας στην έξυπνη, καινοτόμο και βιώσιμη βιομηχανία, Μια ανανεωμένη στρατηγική για τη βιομηχανική πολιτική της ΕΕ» (2) απευθύνεται έκκληση για τη σύσταση ενός στρατηγικού φόρουμ, στο οποίο θα συμμετέχουν τα βασικά ενδιαφερόμενα μέρη, με σκοπό να εντοπιστούν οι βασικές αξιακές αλυσίδες και επενδυτικά σχέδια και να παρακολουθείται η πρόοδος που επιτυγχάνεται.
            
         
               (6)
            
            
               Υπό το πρίσμα των ανωτέρω, η Επιτροπή πρέπει να προσφύγει στην εμπειρογνωμοσύνη ειδικών στο πλαίσιο συμβουλευτικού οργάνου.
            
         
               (7)
            
            
               Κατά συνέπεια, είναι απαραίτητο να συσταθεί μια ομάδα εμπειρογνωμόνων στον τομέα των στρατηγικών αξιακών αλυσίδων και των επενδυτικών σχεδίων, ιδίως όσον αφορά τα σημαντικά έργα κοινού ευρωπαϊκού ενδιαφέροντος, και να καθοριστούν τα καθήκοντα, οι στόχοι και η δομή της.
            
         
               (8)
            
            
               Η ομάδα αυτή θα παρέχει στην Επιτροπή συμβουλές και εμπειρογνωμοσύνη, έτσι ώστε να συμβάλει στην οικοδόμηση ενός κοινού οράματος της Ένωσης σχετικά με τις βασικές αξιακές αλυσίδες για την Ευρώπη και να διευκολύνει τη σύναψη συμφωνιών για τον σχεδιασμό και την προώθηση νέων επενδυτικών σχεδίων σε βασικές αξιακές αλυσίδες στην Ευρώπη μέσω της συνεργασίας και του συντονισμού των δημόσιων αρχών και των βασικών ενδιαφερόμενων μερών από διάφορα κράτη μέλη.
            
         
               (9)
            
            
               Η ομάδα θα πρέπει να απαρτίζεται από υψηλόβαθμα στελέχη από τις αρμόδιες αρχές των κρατών μελών, εκπροσώπους υψηλού επιπέδου από άλλους δημόσιους φορείς, όπως είναι τα όργανα της Ένωσης και διεθνείς οργανισμοί (που δραστηριοποιούνται σε τομείς, όπως η τεχνολογία και η καινοτομία, η ενέργεια, οι μεταφορές, οι επενδύσεις, η οικονομική ανάλυση, η ασφάλεια και η άμυνα), εκπροσώπους υψηλού επιπέδου από άλλους οργανισμούς που εκπροσωπούν την ακαδημαϊκή κοινότητα και τον τομέα της έρευνας, τον χρηματοοικονομικό κλάδο, τη βιομηχανία, τις ΜΜΕ, τους υπαλλήλους και τους εργαζομένους· και, τέλος, άτομα που θα διοριστούν προσωποπαγώς·
            
         
               (10)
            
            
               Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
            
         
               (11)
            
            
               Η επεξεργασία των δεδομένων προσωπικού χαρακτήρα θα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (3).
            
         
               (12)
            
            
               Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Συγκροτείται το Στρατηγικό φόρουμ για Σημαντικά σχέδια Κοινού Ευρωπαϊκού Ενδιαφέροντος («η ομάδα»).
   Άρθρο 2
   Εντολή και καθήκοντα
   Η εντολή της ομάδας θα είναι να διευκολύνει τη σύναψη συμφωνιών μεταξύ των δημόσιων αρχών και των βασικών ενδιαφερόμενων μερών από διάφορα κράτη μέλη για την προώθηση νέων σημαντικών σχεδίων κοινού ενδιαφέροντος και να οικοδομήσει ένα κοινό όραμα σε ενωσιακό επίπεδο για την ανάληψη κοινών, καλά συντονισμένων προσπαθειών και την πραγματοποίηση επενδύσεων σε βασικές αξιακές αλυσίδες.
   Τα καθήκοντα της ομάδας είναι τα ακόλουθα:
   
               α)
            
            
               να συμβουλεύει την Επιτροπή σχετικά με τις βασικές αξιακές αλυσίδες για την Ευρώπη, οι οποίες ορίζονται ως οι αξιακές αλυσίδες με στρατηγική σημασία για την Ευρώπη και απαιτούν κοινή, καλά συντονισμένη δράση και επενδύσεις από τις δημόσιες αρχές και τους βιομηχανικούς τομείς σε περισσότερα κράτη μέλη, έτσι ώστε να εξασφαλιστεί ότι η Ευρώπη θα παραμείνει ή θα γίνει πρωτοπόρος της παγκόσμιας βιομηχανίας σε βασικούς τομείς·
            
         
               β)
            
            
               να συνδράμει την Επιτροπή στην οικοδόμηση ενός κοινού ευρωπαϊκού οράματος για τις εν λόγω βασικές αξιακές αλυσίδες, τις οποίες συμμερίζονται τα κράτη μέλη και τα βασικά ενδιαφερόμενα μέρη·
            
         
               γ)
            
            
               να συμβουλεύει την Επιτροπή σχετικά με τα σημαντικά σχέδια κοινού ευρωπαϊκού ενδιαφέροντος που απαιτούνται στο πλαίσιο των βασικών αξιακών αλυσίδων·
            
         
               δ)
            
            
               να επικουρεί την Επιτροπή στην ανάπτυξη της συνεργασίας και του συντονισμού μεταξύ των δημόσιων αρχών και των βασικών ενδιαφερόμενων μερών από διάφορα κράτη μέλη ώστε να διευκολυνθεί η σύναψη συμφωνιών που θα προωθήσουν νέα σημαντικά σχέδια κοινού ευρωπαϊκού ενδιαφέροντος·
            
         
               ε)
            
            
               να επικουρεί την Επιτροπή στην παρακολούθηση της επιτευχθείσας προόδου· να υποβάλλει εκθέσεις σχετικά με σημεία συμφόρησης και εμπόδια κατά τον σχεδιασμό και την προώθηση σημαντικών σχεδίων κοινού ευρωπαϊκού ενδιαφέροντος· και να προτείνει λύσεις για την άρση των εν λόγω εμποδίων ή σημείων συμφόρησης·
            
         
               στ)
            
            
               να συμβουλεύει την Επιτροπή για τη λήψη απαραίτητων συνοδευτικών μέτρων που θα εξασφαλίζουν την επιτυχή εφαρμογή νέων σημαντικών σχεδίων κοινού ευρωπαϊκού ενδιαφέροντος·
            
         
               ζ)
            
            
               να συμβουλεύει την Επιτροπή σχετικά με εναλλακτικές λύσεις για την προώθηση κοινών, καλά συντονισμένων επενδύσεων σε βασικές αξιακές αλυσίδες, όταν δεν είναι εφικτό ένα σημαντικό σχέδιο κοινού ευρωπαϊκού ενδιαφέροντος.
            
         Άρθρο 3
   Διαβούλευση
   Η Επιτροπή μπορεί να συμβουλεύεται την ομάδα για κάθε θέμα που συνδέεται με τις βιομηχανικές αξιακές αλυσίδες που έχουν στρατηγική σημασία για την Ευρώπη και τις συναφείς επενδύσεις.
   Άρθρο 4
   Συμμετοχή
   1.   Η ομάδα απαρτίζεται κατ’ ανώτατο όριο από 50 μέλη.
   2.   Τα μέλη είναι:
   
               α)
            
            
               άτομα διορισμένα προσωποπαγώς·
            
         
               β)
            
            
               οργανισμοί που εκπροσωπούν τα συμφέροντα της ακαδημαϊκής κοινότητας και του τομέα της έρευνας, του χρηματοοικονομικού κλάδου, της βιομηχανίας, των ΜΜΕ και των υπαλλήλων και εργαζομένων·
            
         
               γ)
            
            
               αρχές των κρατών μελών·
            
         
               δ)
            
            
               άλλοι δημόσιοι φορείς.
            
         3.   Τα μέλη που διορίζονται προσωποπαγώς ενεργούν ανεξάρτητα και με γνώμονα το δημόσιο συμφέρον.
   4.   Οι αρχές των κρατών μελών, οι οργανισμοί και άλλοι δημόσιοι φορείς ορίζουν τους εκπροσώπους τους και έχουν την ευθύνη να εξασφαλίζουν ότι οι εκπρόσωποί τους παρέχουν υψηλό επίπεδο εμπειρογνωμοσύνης. Η Γενική Διεύθυνση της Επιτροπής για την εσωτερική αγορά, τη Βιομηχανία, την Επιχειρηματικότητα και τις ΜΜΕ («ΓΔ GROW») μπορεί να μην κάνει δεκτό τον διορισμό ενός εκπροσώπου από μια οργάνωση, εάν κρίνει τον συγκεκριμένο διορισμό ακατάλληλο με βάση τις απαιτήσεις του κεφαλαίου 4 της πρόσκλησης υποβολής υποψηφιοτήτων που αναφέρεται στο άρθρο 5. Στις περιπτώσεις αυτές, θα ζητηθεί από την εν λόγω οργάνωση να διορίσει άλλον εκπρόσωπο.
   5.   Τα μέλη τα οποία δεν είναι πλέον σε θέση να συμβάλλουν αποτελεσματικά στις διαβουλεύσεις της ομάδας εμπειρογνωμόνων, ή τα οποία, κατά τη γνώμη της συναφούς υπηρεσίας της Επιτροπής, δεν συμμορφώνονται με τους όρους που προβλέπονται στο άρθρο 339 της Συνθήκης για τη λειτουργία της Ευρωπαϊκής Ένωσης ή που έχουν υποβάλει την παραίτησή τους, δεν θα καλούνται πλέον να συμμετέχουν σε καμία συνεδρίαση της ομάδας και μπορούν να αντικατασταθούν για το υπόλοιπο της θητείας τους.
   Άρθρο 5
   Διαδικασία επιλογής
   1.   Η επιλογή των μελών της ομάδας που αναφέρονται στο άρθρο 4 παράγραφος 2 στοιχεία α) και β) διενεργείται μέσω δημόσιας πρόσκλησης υποβολής υποψηφιοτήτων, η οποία δημοσιεύεται στο μητρώο των ομάδων εμπειρογνωμόνων της Επιτροπής και άλλων παρόμοιων οντοτήτων («μητρώο ομάδων εμπειρογνωμόνων»). Επιπλέον, η πρόσκληση για την υποβολή υποψηφιοτήτων μπορεί να δημοσιευθεί με άλλα μέσα, όπως, μεταξύ άλλων, σε ειδικούς ιστότοπους. Η πρόσκληση υποβολής υποψηφιοτήτων πρέπει να περιγράφει με σαφήνεια τα κριτήρια επιλογής, μεταξύ άλλων, την απαιτούμενη εμπειρογνωμοσύνη και τα συμφέροντα που πρέπει να εκπροσωπούνται σε σχέση με την εργασία που θα εκτελεσθεί. Η ελάχιστη προθεσμία για την υποβολή υποψηφιοτήτων είναι τέσσερις εβδομάδες.
   2.   Οι ιδιώτες που υποβάλλουν την υποψηφιότητά τους για να διοριστούν ως προσωποπαγή μέλη της ομάδας πρέπει να γνωστοποιούν τυχόν περιστάσεις που θα μπορούσαν να οδηγήσουν σε σύγκρουση συμφερόντων. Ειδικότερα, η Επιτροπή απαιτεί από τους εν λόγω ιδιώτες να υποβάλουν δήλωση συμφερόντων («έντυπο ΔΣ») με βάση το πρότυπο έντυπο ΔΣ για τις ομάδες εμπειρογνωμόνων, επισυνάπτοντας στην αίτησή τους επικαιροποιημένο βιογραφικό σημείωμα (CV). Η υποβολή δεόντως συμπληρωμένου εντύπου ΔΣ είναι αναγκαία, προκειμένου ο υποψήφιος/η υποψήφια να είναι επιλέξιμος/επιλέξιμη για διορισμό ως μέλος υπό την προσωπική του/της ιδιότητα. Η εκτίμηση της σύγκρουσης συμφερόντων γίνεται σύμφωνα με τους οριζόντιους κανόνες της Επιτροπής για τις ομάδες εμπειρογνωμόνων («οριζόντιοι κανόνες»).
   3.   Η εγγραφή στο Μητρώο Διαφάνειας είναι υποχρεωτική για τον διορισμό των οργανισμών.
   4.   Τα μέλη της ομάδας διορίζονται από τον Γενικό Διευθυντή της ΓΔ GROW και είναι ειδικοί με αρμοδιότητα στους τομείς που αναφέρονται στο άρθρο 2 και στο άρθρο 3, οι οποίοι ανταποκρίθηκαν στη δημόσια πρόσκληση υποβολής υποψηφιοτήτων.
   5.   Τα μέλη διορίζονται για 2 έτη. Ασκούν τα καθήκοντά τους έως τη λήξη της θητείας τους. Η θητεία τους είναι ανανεώσιμη.
   6.   Η ΓΔ GROW καταρτίζει εφεδρικό πίνακα κατάλληλων υποψηφίων ο οποίος χρησιμοποιείται για τον διορισμό αντικαταστατών των μελών. Η ΓΔ GROW ζητεί από τους υποψηφίους τη συγκατάθεσή τους πριν περιλάβει τα ονόματά τους στον κατάλογο εφεδρικών μελών.
   Άρθρο 6
   Πρόεδρος
   Την ομάδα προεδρεύει ο Γενικός Διευθυντής της ΓΔ GROW.
   Άρθρο 7
   Λειτουργία
   1.   Η ομάδα ενεργεί κατόπιν αιτήματος της ΓΔ GROW σύμφωνα με τους οριζόντιους κανόνες.
   2.   Οι συνεδριάσεις της ομάδας διεξάγονται, καταρχήν, στα γραφεία της Επιτροπής στις Βρυξέλλες.
   3.   Η ΓΔ GROW παρέχει γραμματειακή υποστήριξη. Οι υπάλληλοι των άλλων υπηρεσιών της Επιτροπής, που ενδιαφέρονται για τις σχετικές εργασίες, μπορούν να συμμετέχουν στις συνεδριάσεις της ομάδας και των υποομάδων της.
   4.   Κατόπιν συμφωνίας με τη ΓΔ GROW, η ομάδα δύναται, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων.
   5.   Τα πρακτικά των συζητήσεων επί των επιμέρους θεμάτων της ημερήσιας διάταξης και των απόψεων που διατυπώθηκαν από την ομάδα πρέπει να είναι εμπεριστατωμένα και πλήρη. Τα πρακτικά συντάσσονται από τη γραμματεία με ευθύνη του/της προέδρου.
   6.   Η ομάδα εγκρίνει τις γνωμοδοτήσεις, τις συστάσεις ή τις εκθέσεις της συναινετικά. Σε περίπτωση ψηφοφορίας, το αποτέλεσμα αποφασίζεται με απλή πλειοψηφία των μελών. Τα μέλη που ψήφισαν κατά έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις έγγραφο στο οποίο συνοψίζεται η αιτιολογία της θέσης τους.
   Άρθρο 8
   Υποομάδες
   1.   Η ΓΔ GROW μπορεί να συγκροτήσει υποομάδες για την εξέταση ειδικών ζητημάτων βάσει της εντολής που καθορίζεται από την ΓΔ GROW. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα. Διαλύονται μόλις εκπληρωθεί η αποστολή τους.
   2.   Τα μέλη των υποομάδων που δεν είναι μέλη της ομάδας θα πρέπει να επιλέγονται μέσω δημόσιας πρόσκλησης υποβολής υποψηφιότητας, σύμφωνα με το άρθρο 5 και τους οριζόντιους κανόνες.
   3.   Μέλη-ιδιώτες μπορούν να διορίζονται εισηγητές για ένα συγκεκριμένο θέμα. Οι εργασίες μεταξύ των συνεδριάσεων διενεργούνται με ηλεκτρονικά μέσα.
   Άρθρο 9
   Προσκεκλημένοι εμπειρογνώμονες
   Η ΓΔ GROW μπορεί να ζητήσει από εμπειρογνώμονες με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας ή των υποομάδων σε ad hoc βάση.
   Άρθρο 10
   Παρατηρητές
   1.   Μπορεί να χορηγηθεί το καθεστώς του παρατηρητή σε ιδιώτες, οργανισμούς και δημόσιους φορείς, σύμφωνα με τους οριζόντιους κανόνες, με άμεση πρόσκληση.
   2.   Οι οργανισμοί και οι δημόσιοι φορείς που έχουν οριστεί ως παρατηρητές ορίζουν τους εκπροσώπους τους.
   3.   Μπορεί να επιτραπεί από τον πρόεδρο στους παρατηρητές και στους εκπροσώπους τους να συμμετάσχουν στις συζητήσεις της ομάδας και να παρέχουν εμπειρογνωμοσύνη. Ωστόσο, δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών που παρέχει η ομάδα.
   Άρθρο 11
   Εσωτερικός κανονισμός
   Ύστερα από πρόταση της ΓΔ GROW και σε συμφωνία με αυτή, η ομάδα εγκρίνει τον εσωτερικό κανονισμό της με απλή πλειοψηφία των μελών της και με βάση τους συνήθεις διαδικαστικούς κανόνες για τις ομάδες εμπειρογνωμόνων, σύμφωνα με τους οριζόντιους κανόνες.
   Άρθρο 12
   Επαγγελματικό απόρρητο και χειρισμός διαβαθμισμένων πληροφοριών
   Τα μέλη της ομάδας και των υποομάδων, καθώς και οι προσκεκλημένοι εμπειρογνώμονες και παρατηρητές, υπόκεινται στις υποχρεώσεις τήρησης του επαγγελματικού απορρήτου, το οποίο, σύμφωνα με τις Συνθήκες και τους εκτελεστικούς κανόνες τους, ισχύει για όλα τα μέλη και το προσωπικό των θεσμικών οργάνων, καθώς και στους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στις αποφάσεις της Επιτροπής (ΕΕ, Ευρατόμ) 2015/443 (4) και (ΕΕ, Ευρατόμ) 2015/444 (5). Σε περίπτωση μη τήρησης των εν λόγω υποχρεώσεων, η Επιτροπή δύναται να λάβει κάθε ενδεδειγμένο μέτρο.
   Άρθρο 13
   Διαφάνεια
   1.   Η ομάδα και οι υποομάδες της καταχωρίζονται στο μητρώο ομάδων εμπειρογνωμόνων.
   2.   Όσον αφορά τη σύνθεση της ομάδας, τα ακόλουθα στοιχεία πρέπει να δημοσιεύονται στο μητρώο των ομάδων εμπειρογνωμόνων:
   
               α)
            
            
               το όνομα των φυσικών προσώπων που διορίζονται προσωποπαγώς·
            
         
               β)
            
            
               η επωνυμία των οργανώσεων-μελών· γνωστοποιούνται τα εκπροσωπούμενα συμφέροντα·
            
         
               γ)
            
            
               τα ονόματα των άλλων δημόσιων φορέων·
            
         
               δ)
            
            
               τα ονόματα των παρατηρητών·
            
         
               ε)
            
            
               τα ονόματα των αρχών των κρατών μελών.
            
         3.   Όλα τα συναφή έγγραφα, όπως οι ημερήσιες διατάξεις, τα πρακτικά και οι παρατηρήσεις των συμμετεχόντων, καθίστανται διαθέσιμα είτε στο μητρώο των ομάδων εμπειρογνωμόνων είτε μέσω ηλεκτρονικού συνδέσμου του μητρώου που παραπέμπει σε ειδικό ιστότοπο όπου διατίθενται οι εν λόγω πληροφορίες. Η πρόσβαση σε ειδικούς ιστότοπους δεν υπόκειται στην εγγραφή χρήστη ή σε οιονδήποτε άλλο περιορισμό. Συγκεκριμένα, η ημερήσια διάταξη και τα λοιπά σχετικά έγγραφα αναφοράς δημοσιεύονται σε εύθετο χρόνο πριν από τη συνεδρίαση, ακολουθούμενα από την έγκαιρη δημοσίευση των πρακτικών. Εξαιρέσεις από τη δημοσίευση επιτρέπονται μόνον εφόσον η δημοσίευση εγγράφου μπορεί να υπονομεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (6).
   Άρθρο 14
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας και των υποομάδων δεν αμείβονται για τις υπηρεσίες που προσφέρουν.
   2.   Τα οδοιπορικά και τα έξοδα διαμονής των συμμετεχόντων στις δραστηριότητες της ομάδας και των υποομάδων επιστρέφονται από την Επιτροπή. Η επιστροφή δαπανών πραγματοποιείται σύμφωνα με τις ισχύουσες διατάξεις στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής πόρων.
   Άρθρο 15
   Δυνατότητα εφαρμογής
   Η παρούσα απόφαση εφαρμόζεται έως τις 31 Μαΐου 2020.
   
      Βρυξέλλες, 30 Ιανουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  Η Επιτροπή ορίζει τους κανόνες για τις κρατικές ενισχύσεις (Επίσημη Εφημερίδα C 188 της 20ής Ιουνίου 2014), σκοπός των οποίων είναι να καθοδηγούν τα κράτη μέλη ως προς τον τρόπο διάθεσης κρατικών κονδυλίων σε ολοκληρωμένα ΣΕΚΕΕ που πρέπει να έχουν σαφείς δευτερογενείς συνέπειες για το ευρύτερο πλαίσιο της ενωσιακής οικονομίας και κοινωνίας, όπως είναι οι βασικές τεχνολογίες γενικής εφαρμογής (ΒΤΓΕ). Οι ΒΤΓΕ είναι τεχνολογίες που απαιτούν υψηλό επίπεδο γνώσεων και συνδέονται με έρευνα και ανάπτυξη υψηλής έντασης, ταχείς κύκλους καινοτομίας, υψηλές κεφαλαιουχικές δαπάνες και θέσεις απασχόλησης υψηλής ειδίκευσης – COM/2012/0341.
   
      (2)  COM(2017) 479 τελικό.
   
      (3)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (4)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
   
      (5)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
   
      (6)  Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ελέγχων/λογιστικών ελέγχων και της διαδικασίας λήψης αποφάσεων ενός θεσμικού οργάνου.